Երևանում մեկնարկած «Եվրասիական շաբաթ» միջազգային համաժողովի ընթացքում ունեցած ելույթի ժամանակ վարչապետի պաշտոնակատար Նիկոլ Փաշինյանը հայտարարել է, որ Հայաստանում այս փուլում տեղի է ունենում քաղաքական և տնտեսական համակարգի խորը տրանսֆորմացիա, ձևավորվում է ակտուալ տնտեսական և քաղաքական օրակարգ: «Ակնհայտ է, որ դրանք ձևավորվում են նաև՝ հաշվի առնելով Եվրասիական տնտեսական միության ներուժը: Ես կարծում եմ, որ այս համաժողովը լավ հարթակ է ինտեգրացիոն գործընթացի ընթացիկ արդյունքներն ամփոփելու համար՝ հատկապես Միության խորհրդի նախագահությունը Հայաստանին փոխանցելու նախաշեմին: Մենք արդեն սկսել ենք հարցերի քննարկումները, որոնք մտադիր ենք առաջարկել որպես առաջնահերթություններ ԵԱՏՄ-ում Հայաստանի նախագահության ընթացքում»,- ասել է Փաշինյանը: